Document ID: 32012R1166

KOMISIJAS REGULA (ES) Nr. 1166/2012
(2012. gada 7. decembris),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz dimetildikarbonāta (E 242) lietošanu noteiktos alkoholiskos dzērienos
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
tā kā:
(1)
Regulas (EK) Nr. 1333/2008 II pielikumā iekļauts Savienības atļauto pārtikas piedevu saraksts un to lietošanas nosacījumi.
(2)
Minēto sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt vai nu pēc Komisijas iniciatīvas, vai pēc pieteikuma saņemšanas.
(4)
Pieteikums atļaujai lietot dimetildikarbonātu (E 242) visiem 14.2.8. kategorijas produktiem (“Citi alkoholiskie dzērieni, tostarp alkoholisko un nealkoholisko dzērienu maisījumi un alkoholiskie dzērieni, kas satur ne vairāk kā 15 % alkohola”) tika iesniegts 2011. gada 4. oktobrī, un tas ir darīts pieejams dalībvalstīm.
(5)
Dimetildikarbonāts (E 242) tiek lietots dzērieniem, kam veic auksto sterilizāciju. Tas iedarbojas pret sēnēm un baktērijām un ir īpaši noderīgs, jo nav vienmēr jāveic pasterizācija. Šāds lietojums ļauj efektīvi saglabāt dzērienus, nemainot to aromātu un garšu. Turklāt tas, ka nebūs jāveic pasterizācija, būs ekonomiski izdevīgi un draudzīgi videi. Patlaban vielu ir atļauts lietot dažām alkoholisko un bezalkoholisko dzērienu kategorijām.
(6)
Pārtikas zinātniskā komiteja 2001. gadā pēdējo reizi veica dimetildikarbonāta (E 242) novērtēšanu (3). Tiek uzskatīts, ka nebūtu jārodas nekādām bažām par šīs vielas toksiskumu, jo, lietojot 250 mg/l, tā ir nestabila un sadalās vielās, kuru atliekas uzskata par nekaitīgām. No tā izriet, ka šāds lietojums nerada veselības apdraudējumu. Tāpēc ir lietderīgi atļaut lietot dimetildikarbonātu (E 242) visu 14.2.8. kategorijas produktu (“Citi alkoholiskie dzērieni, tostarp alkoholisko un nealkoholisko dzērienu maisījumi un alkoholiskie dzērieni, kas satur ne vairāk kā 15 % alkohola”) konservēšanai.
(7)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja lietot dimetildikarbonātu (E 242) visu 14.2.8. kategorijas produktu konservēšanai ir minētā saraksta atjauninājums, kas nevar nelabvēlīgi ietekmēt cilvēku veselību, nav nepieciešams lūgt Eiropas Pārtikas nekaitīguma iestādes atzinumu.
(8)
Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (4), II pielikumu, ar ko izveido Savienības atļauto pārtikas piedevu sarakstu un šo pārtikas piedevu lietošanas nosacījumus, piemēro no 2013. gada 1. jūnija. Lai atļautu dimetildikarbonāta (E 242) lietošanu visu 14.2.8. kategorijas produktu konservēšanai pirms minētā datuma, ir nepieciešams noteikt agrāku piemērošanas datumu attiecībā uz šo pārtikas piedevu.
(9)
Tāpēc Regulas (EK) Nr. 1333/2008 II pielikums būtu attiecīgi jāgroza.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 7. decembrī

Labels: 0
3
17